**„A tánc formálja legjobban az egyéniségünket”**

**Beszélgetés Berta Zsófia és Kiss Tímea 8.e osztályos többszörös bajnok táncosokkal**

* **Lányok, mikor kezdődött a tánc iránti rajongásotok?**

Zsófi, Timi: Első osztályos korunkban, 2013-ban.

* **Milyen késztetés volt ez?**

Lányok: Mivel „túlmozgásos” gyerekek voltunk, a szüleink döntöttek úgy, hogy megpróbálják jó mederbe terelni az energiánkat. Így döntöttek a tánc mellett, amit hasznosnak és szépnek tartottak.

* **Hova jártatok tánciskolába?**

Zsófi: Ez igazából egy egyesület, a Candy Dance Crew, az edzőnk pedig Földesi Szandra tanárnő elsős korunk óta. Saját helyiség, terem nincs, a próbák a Művelődési Házban vagy a Belvárosi Sportcentrumban zajlanak.

* **Emlékeztek még rá, milyen volt az első foglalkozás annak idején?**

Zsófi: Először nagyon idegen volt, csak néztük, hogy a halad táncosok hogy gyakorolnak…

Timi: Ültünk a bokszzsákon.

Zsófi: A következő edzésen már mi is beálltunk, és megkezdődött a mozdulatok játékos tanulása, majd az egyre komolyabb fizikai erőfeszítés.

* **Mikor kezdtetek el versenyezni?**

Zsófi: 2015 tavaszán már országos táncművészeti versenyen vettünk részt Debrecenben, szólóban arany minősítést értem el.

Timi: Én pedig ezüstöt.

* **Úgy sejtem, ez az első két dobogós hely eldöntötte a további folytatást.**

Timi: Természetesen örömmel táncoltunk tovább, és mindig magunktól vártuk el a legtöbbet, magasra tettük a mércét.

* **Ennek meg is lett az eredménye, erről tanúskodik a számtalan verseny és a dobogós helyezések.**

Zsófi: Nekünk, mint versenyzőknek, több edzésünk volt, mint a többieknek, az évek során az edzések és a felkészülés nehézségi foka is egyre nagyobb lett.

* **De ezt igazolták az elért eredmények. Arról kérdeznélek benneteket, hogyan sikerült a táncot, a sok edzést a tanulással összeegyeztetni?**

Zsófi: Hatodik osztályos koromig elégnek bizonyult, ha odafigyeltem az órákon, és a tananyag nagy részét már ott sikerült elsajátítanom, az írásbelit pedig otthon megírtam, átfutottam a szóbeli leckéket. Hetedikben és nyolcadikban ez már nem jó módszer volt, mert sokkal több és nehezebb a tananyag a több tantárgy miatt. Így edzések előtt, után hétvégeken tanulok.

Timi: Én is így teszek, bár volt egy időszak, amikor nem tanultam megfelelően, romlott a tanulmányi eredményem. Azonban a tánc miatt megembereltem magam, és rákapcsoltam.

* **Mi volt a helyzet a tavalyi országos karantén idején?**

Lányok: Nagyon rosszul érintett bennünket, hogy nem voltak edzések, megszakadt a folyamatosság.

Zsófi: Az a helyzet, hogy most sem a normális kerékvágásban van. Tavaly májusban már visszamehettünk edzeni, a nyáron az edzőtábort is meg lehetett tartani.

* **Most mi a helyzet?**

Timi: November eleje óta ismét szünetelnek az edzések, de szerencsére februárban elkezdődtek online formában rákapcsolódunk és otthon gyakorolunk.

* **Úgy tudom, a pályaválasztásotokat is a tánc jegyében döntöttétek el. Beszélnétek erről?**

Zsófi: Szegedre jelentkeztem a Premier Művészeti Szakgimnáziumba, február 25-én volt az alkalmassági vizsgám. Felmérték a rugalmasságunkat, a ritmusérzékünket, utána „bátorsági sorrendben” a zsűri elé járultunk. Két táncot kellett bemutatni előttük, s ők véleményt mondtak róluk.

* **Te hogyan szerepeltél?**

Dicséretet kaptam, és nagyon boldog vagyok, mert ma telefonáltak – (március 1-jén) – hogy sikerült, felvettek!

* **Gratulálok!**

Timi: Én is ennek szakgimnáziumnak a képzését választottam, de nem Szegeden, hanem Békéscsabán. Az én felvételim is jól sikerült, a bemutatóm tetszett a zsűrinek, és én is ma tudtam meg, hogy felvettek.

* **Neked is gratulálok, Timi!**

**Lányok, arra vagyok kíváncsi, hogyan kapcsolódik a tánchoz, amely a jelek szerint kitölti az életeteket – a sport?**

Timi: Én nem járok atlétika-versenyekre, a tánc nagyon sok időmet és energiámat lefoglalja.

Zsófi: A hosszútávfutást soha nem kedveltem nagyon, de mivel kihívás volt – és én szeretem a kihívásokat, ki akartam próbálni magam ebben is. Az atlétika-versenyeket nagyon szeretem, a rövidtávfutás a kedvencem. Szeretem a csapatot, jó együtt versenyezni. Ez a tánc mellett igen jó feszültségoldó!

* **Milyen álmaitok vannak a középiskola elvégzése után? Szeretnétek majd felnőttként is a táncművészettel foglalkozni?**

Zsófi: Majd a jövő eldönti, hogy a felsőoktatásban is tovább visszük a tánctudásunkat. De a tánccal akkor sem fog megszakadni a kapcsolatunk, ha nem tanulunk majd tovább. A technikusi vizsga megszerzésével táncoktatói képesítést szerzünk. A tánc mindkettőnk életének a részét képezi már, ezzel szeretnénk felnőtt korunkban foglalkozni.

* **Köszönöm a beszélgetést!**

Az interjút készítette Wojtczakné Mátra Tünde